Heidi Bank (V), 2024-05-16:
Tak for det.
I dag behandler vi et beslutningsforslag fra Liberal Alliance om at annullere udflytningen af studiepladser i de fire største byer.
For i Venstre ønsker vi et Danmark i bedre uddannelsesbalance, og vi mener, at vi med den aftale, som Liberal Alliance med forslaget her ønsker at annullere, tager et vigtigt skridt i den retning.
For der skal være adgang til videregående uddannelser i hele landet.
Man skal som ung studerende ikke være tvunget til at flytte til en af de største byer som Aarhus, København, Aalborg eller Odense for at få en videregående uddannelse.
Det har desværre været virkeligheden, hvis man f.eks. har ønsket at blive dyrlæge.
Der har nemlig kun været ét uddannelsessted, og det har været i København.
Det er for de fleste en rigtig stor beslutning, også for unge, at flytte langt væk fra familien og den daglige omgangskreds og vennerne for at få lov til at tage den uddannelse, man drømmer om.
Med den politiske aftale fra 2021 bliver det fra sommeren 2024 muligt at læse til dyrlæge i Foulum ved Viborg.
Aarhus Universitet har også stor succes med deres campus i Herning, hvor man bl.a. kan læse erhvervsøkonomi og læse til civilingeniør.
De har oplevet en stigning på 9 pct. i optagelsestallet for 2022-2023, og de studerende har gode muligheder for at komme i kontakt med lokale midt- og vestjyske virksomheder og finde relevant arbejde under studiet.
For erhvervslivet uden for de fire største byer har også brug for kompetent arbejdskraft, og det er meget lettere at få, hvis uddannelserne, hvor de unge går, også er i nærheden.
Det giver vi dem jo bedre adgang til med den indgåede aftale.
Der er altså rigtig gode erfaringer med at have uddannelser i hele landet, og det er vi i Venstre stolte af at have været med til at sørge for.
Vi skal blive ved med at nytænke vores uddannelsessystem og tænke på, hvordan vi kan forbedre det, både i forhold til at give vores unge de bedste valgmuligheder, men også i forhold til at sikre uddannelsessystemet til fremtiden og i forhold til de behov, som såvel det offentlige som det private efterspørger.
Den her aftale, som Liberal Alliance af uforståelige grunde ønsker at tilbagerulle, har skabt grundlag for 32 nye uddannelsesmuligheder i hele landet, og stort set alle uddannelser bliver til noget.
Nu kan man læse til jordemoder i Slagelse, læse jura i Esbjerg, og efter sommerferien kan man også læse til læge i Køge, for bare at give et par eksempler, og det er da en glædelig nyhed.
Jeg kan faktisk godt blive i tvivl om, om Liberal Alliance overhovedet er klar på at udvikle vores uddannelsessystem, at udvikle Danmark, herunder at sikre arbejdskraft til alt det, der ligger uden for de store byer.
Vi skal da ikke bare acceptere status quo.
Samfundet skal udvikles og forbedres, ikke afvikles.
Det er Aalborg Universitet jo netop et eksempel på.
Som forslagsstillerne også nævner, har vi lavet nogle få justeringer af udflytningsaftalen.
På de fire store velfærdsuddannelser, hvor vi i høj grad mangler studerende, har uddannelsesinstitutionerne fået friere rammer til at udbyde uddannelser de steder, hvor de forventer at kunne tiltrække flest ansøgere.
Samtidig sikrer vi politisk, at der fortsat er gode økonomiske fordele ved at sikre studiepladser uden for de største byer med et forhøjet decentralt grundtilskud og et regionalt taxameter på 107 pct.
For det er naturligt, at politiske aftaler justeres, efterhånden som vi får mere viden, altså at vi tilpasser dem.
Vi ser altså intet behov for at annullere udflytningen af videregående studiepladser fra de fire største byer.
Tværtimod mener vi, at det ville være den helt forkerte vej at gå.
Vi er stolte af at skabe et varieret uddannelsestilbud i hele landet og tænke langsigtet.
Med de ord kan jeg meddele, at Venstre ikke kan bakke op om Liberal Alliances beslutningsforslag.
Tak for ordet.